“Ons het ons waaksaamheid verslap en ongelukkig betaal ons nou die prys,” het Ramaphosa gesê en terselfdertyd sogenaamde “superverspreider-byeenkomste” en ŉ “uiterste gebrek aan waaksaamheid in die vakansietyd” die skuld vir die toename gegee.
Vrees was egter nie ŉ oorweging vir die 75-jarige Jacques Collineau, ŉ inwoner van ŉ ouetehuis in Joue-le-Tours in Frankryk, nie. “Vrees? Vrees waarvoor? Ek is voorheen teen griep ingeënt en hierdie is dieselfde,” het Collineau gesê toe hy Maandag die entstof ontvang het.
“Hierdie is ŉ wekroep,” het Michael Ryan, die WGO se hoof van noodgevalle, gesê. Hy het die waarskuwing gerig ŉ jaar nadat die organisasie die eerste keer van die nuwe virus – wat aanvanklik net deur China versprei het – te wete gekom het.
“Die pandemie … het wêreldwyd ongelooflik vinnig versprei en dit het elke uithoek van die planeet geraak. Maar dit is nie noodwendig die gróte nie,” het Ryan gesê.
Terwyl groot wetenskaplike vordering gemaak word om die virus te bestudeer en entstowwe teen ŉ rekordspoed te ontwikkel, het Bruce Aylward, ŉ senior raadgewer vir die WGO, gewaarsku dat die wêreld allermins gereed is vir die volgende pandemie.
Suid-Korea, een van die lande wat geloof word vir sy sukses tydens die eerste paar maande van die pandemie, het Dinsdag sy hoogste daaglikse sterftesyfer aangeteken terwyl hy steier onder ŉ derde vlaag infeksies.
Indië, met die tweede grootste getal gevalle ter wêreld, het ŉ nuwe stam van die virus aangemeld, maar amptenare sê die land se pandemie-riglyne is nie sedertdien aangepas nie.